Basi kubwa la bluu

﻿Basi kubwa la  bluu  

Kulikuwa na basi  moja tu katika kijiji  cha akina Ebei.  Lilikuwa basi  kubwa lenye rangi  ya bluu.  Lilinguruma sana.  
Siku moja mamake  Ebei alisema,  "Kesho tutaenda  mjini kununua sare  yako ya shule."  
Ebei alifurahi sana.  Kumbe atasafiri  katika lile basi  kubwa la bluu!  Usiku huo  hakupata lepe la  usingizi.  
Mamake alipoenda  kumuamsha, Ebei  alikuwa tayari  amevaa. 
Ebei na mamake  walienda kwenye  kituo cha basi.  Walisubiri lile basi  kubwa la bluu. Basi  halikufika. 
Watu wengine  walifika pale  kituoni. Wote  walilalamika kuwa  basi lilichelewa.  Mmoja aliuliza,  "Basi limetuacha?"  
Ebei alikuwa na  wasiswasi.  "Tusipokwenda  mjini, sitapata sare  yangu ya shule,"  aliwaza.  
Baadhi yao  walikata tamaa  wakarudi  nyumbani.  Ebei alilia akakataa  kurudi. "Tutasubiri  zaidi," mamake  alimtuliza.  
Ghafla, walisikia  mngurumo.  Wakaona vumbi  hewani.  Basi lilikuwa  linakuja kwa kasi.  
Basi halikuwa la  bluu wala halikuwa  kubwa. Basi lile  lilikuwa dogo na  jekundu.  Waliosubiri  waliliangalia tu na  hawakuingia  ndani.  
Dereva aliwaita,  "Ingieni! Ingieni!  Tumechelewa sana  leo."  
Ebei na mamake  walikuwa wa  kwanza kuingia.  Mara wote  waliingia ndani ya  basi lile dogo  jekundu.  
Ebei alichungulia  dirishani.  Aliwaona watu  wengi zaidi  wakiingia ndani ya  basi.  
Mara basi  likaondoka. Ebei  aliwaona watu  wengine  wakikimbia  kulifikia basi.  Walikuwa tayari  wamechelewa.  
Mamake Ebei  alimwuliza dereva,  "Liko wapi basi  kubwa la bluu?"  Dereva alimjibu,  "Basi la bluu  liliharibika.  Linatengenezwa.  Kesho litakuja."  
Ebei hakujali rangi  wala ukubwa  wa basi.  Alifurahi kuwa basi  lile lilikuwa  linawapeleka mjini.  Hatimaye,  atanunuliwa sare  ya shule.  


Source www.africanstorybook.org